Neuvoston päätelmät, annettu 17. joulukuuta 2003, riskienhallinnasta maataloudessa



Virallinen lehti nro C 034 , 07/02/2004 s. 0002 - 0002



Neuvoston päätelmät, annettu 17. joulukuuta 2003, riskienhallinnasta maataloudessa (2004/C 34/02) Neuvosto katsoo seuraavaa: Yhteisen maatalouspolitiikan uudistuksella, josta päätettiin Luxemburgissa kesäkuussa 2003, otetaan käyttöön tuotannosta irrotettu muutettu maatilojen tulotukijärjestelmä, jolla on tarkoitus turvata viljelijöille vakaa perustulotaso. Kuitenkin yleisstrategia maatalousalan markkinasuuntautuneisuuden tehostamiseksi yhdessä maatalousalan kaupan vapauttamiseen tähtäävien seuraavien vaiheiden kanssa saattaa lisätä hintariskeille altistumisen vaaraa. Maataloustuotantoon vaikuttavat lisäksi erityisen herkästi joko ilmastoon tai eläinterveyteen liittyvät luonnonuhat, jotka saattavat vaarantaa maatilojen talouden kestävyyden. Taloudellinen kehitys sekä kasvava huoli ympäristöstä ja elintarvikkeiden turvallisuudesta ovat asioita, joiden vuoksi EU:n maataloustoiminnassa joudutaan ratkomaan uusia epävarmuustekijöitä, jotka ovat merkittävämpiä kuin perinteiset luonnonuhkat. Komissio toimitti tammikuussa 2001 EU:n maatalousalan riskienhallintakeinoista ensimmäisen analyysin, josta keskusteltiin Ruotsin puheenjohtajakautena neuvoston toimivaltaisissa elimissä. Maatalousvakuutuksien käyttöä kasvinviljelyn ja kotieläintalouden riskienhallintavälineenä koskevissa puheenjohtajan päätelmissä, jotka perustuvat puheenjohtajavaltio Espanjan 18. maaliskuuta 2002 toimittamaan muistioon, ja Madridissa 13. ja 14. toukokuuta 2002 pidetyssä maatalousvakuutuksia ja tulotakuita käsitelleessä kansainvälisessä konferenssissa tarkasteltiin maatalousvakuutuksien mahdollista asemaa. Puheenjohtajavaltio Kreikka toimitti neuvostolle 7. toukokuuta 2003 muistion luonnonuhkista ja maatalouden vakuutuksista, ja Thessalonikissa pidettiin 6. kesäkuuta 2003 seminaari tarkoituksena tarkastella maatalouden mahdollisia keinoja varautua luonnonkatastrofeihin. Komissio ilmoitti YMP:n uudistusta koskevien asetusten antamisen yhteydessä esittämässään lausumassa, joka merkittiin 29. syyskuuta 2003 kokoontuneen neuvoston istunnon pöytäkirjaan, että se tarkastelee erityisiä toimenpiteitä maatalousalan riskien, kriisien ja kansallisten katastrofien ratkaisemiseksi ja esittää neuvostolle ennen vuoden 2004 loppua asianmukaisia ehdotuksia sisältävän selvityksen. Näin ollen neuvosto kehottaa komissiota: (1) jatkamaan keskustelun johtamista maatalouden riskienhallintakeinoista. Ennen vuoden 2004 loppua annettavassa komission selvityksessä olisi esitettävä ajantasainen yhteenveto nykyisten 15 jäsenvaltion ja liittyvien valtioiden käytössä olevista eri riskienhallintakeinoista jäsenvaltioiden välisen tietojen ja näkemysten vaihdon edistämiseksi, (2) tarkastelemaan eri riskienhallintavaihtoehtojen etuja ja haittoja yhteisten markkinajärjestelyjen ja uuden sukupolven maaseudun kehittämisohjelmien yhteydessä. Maatalousalan omasta vastuusta huolimatta nykyiset toimenpiteet mahdollisesti korvaavat uudet välineet olisi tarvittaessa otettava huomioon ja niitä olisi tarkasteltava edellyttäen, että kilpailun vääristymät vältetään, WTO:n sääntöjä noudatetaan ja uusien toimenpiteiden rahoitus pidetään jo käyttöön otettujen rahoitussitoumusten mukaisena, (3) arvioimaan maatalousalan valtiontukia koskevien yhteisön suuntaviivojen tarjoamia mahdollisuuksia kehittää kansallisia riskienhallintajärjestelmiä toissijaisuusperiaatteen ja yhteismarkkinoiden mukaisesti ja ehdottamaan tarvittaessa mukautuksia.